દેશમાં ગુજરાત એક સમૃદ્ધ અને સૌથી વધુ શહેરીકરણ પામતુ રાજ્ય છે. અહીંની ૪૩ ટકા વસતિ શહેરોમાં વસે છે ત્યારે શહેરી વિસ્તારોનો આયોજનબદ્ધ રીતે વિકાસ થાય તે અત્યંત આવશ્યક હોવાથી ખુદ મુખ્યમંત્રીએ આ વિભાગ પોતાના હસ્તક રાખ્યો છે. જેના અનુસંધાને મુખ્યમંત્રીના અધ્યક્ષ સ્થાને ટાઉન પ્લાનિંગ સ્કીમો અંગે એક મહત્ત્વની બેઠક મળી હતી. જેમાં મુખ્યમંત્રીએ ટીપી સ્કીમો અંગે માત્ર એક મહિના સુધી રજૂઆતો સાંભળીને અટવાયેલી ટીપી સ્કીમો ઝડપભેર આખરી કરવાનું અલ્ટીમેટમ આપી દીધું છે. તેમણે રાજ્યની પ્રગતિ હેઠળની ૪૨૫ ટાઉન પ્લાનિંગ સ્કીમોને ઝૂંબેશ સ્વરુપે લઈને માત્ર છ માસમાં પૂર્ણ કરવાનો પણ આદેશ આપ્યો છે. એવી જ રીતે તેમણે મહાનગરોમાં સિનિયર ટાઉન પ્લાનર કક્ષના અધિકારીઓ નીમવા, ૭૦ જુનિયર ટાઉન પ્લાનર નિમણૂકની પ્રક્રિયા પૂરી કરવા તથા પ્રાદેશિક કચેરીઓના મહેકમને રાજ્ય કક્ષાએ તબદીલ કરવા જેવા મહત્ત્વપૂર્ણ નિર્ણયો જાહેર કરી દીધા છે.